Ndá chrꞌéxi̱n ti sin judío mé kjuasin sin ijnko kia,
ndá chꞌin Jesús xíkjan chꞌan chjasin Jerusalén.
A̱ndá chjinaxón ti ndója itꞌin “Ndója tꞌixenxín kolélo”,
mé ntiha itjen ijnko pila tóxroyéya ìnta̱,
mé ngiva hebreo la itꞌin Betesda.
Mé ntiha la tjejó inꞌó cuarto ntsíntsí.
La ntiha tjejóchóhen itsjé ti sin níhi;
ti sin tꞌikonhña,
ti sin tinkárénko la ko ti sin tsíkꞌen to̱té,
mé tjejóchóhen sin nkehora tsꞌinki ti ìnta̱
kixin nkoya̱xón tꞌinkajin ijnko ángel,
tjiankí ti ìnta̱ la ti ìnta̱ la tꞌinki.
A̱ndá ti nkexro sa̱oxín tsíkjiánkí ti ìnta̱ mé tito̱he jína,
kjónté nkexéhí ti ichin chónta.
Ndá ntiha kjuákꞌe ijnko nkexro,
mé ó treinta y ocho nánó níhi.
A̱ndá ti ó kꞌuíkon chꞌin Jesús kixin ntiha tjetsínka ti nkexro,
la nohe chꞌan kixin ósé xi̱kaha itjen,
la kjuanchankí chꞌan:
―¿Á tjinkaoan tsito̱ha jína ní?
Ndá ndáchro ti nkexro níhi:
―Chóntahyani ninkexró tsjinki̱tsa ti jeheni tsjiánkíni ti ìnta̱ ti ó tꞌinki.
A̱ndá ti ó tjinkaoni tsjiánkíni,
la ókjé nkexro titaón nti̱a tjiankí senó.
Ndá kjuáte̱he chꞌin Jesús,
ndáchro:
―Ijie la tꞌínkatjen,
tjatsían ti ka̱ni̱a̱a,
la sátjia.
Ndá tuénxín kuito̱he jína ti nkexro a,
la kjua̱tse̱n ti ka̱ni̱e̱e la kjuankíxin itji.
Kjánchó tíha la kóhen ti ña̱o to̱kꞌéhe ti sin judío,
*la ti sin judío la ndáche sin ti nkexro kuito̱he jína:
―Ijie la ti ña̱o to̱kꞌéheni la kohya kjuachaxin tsamá ti ka̱ni̱a̱a.
A̱ndá ndáchro ti nkexro a:
―Ti nkexro kjuínchekito̱na jína mé kꞌue̱to̱an kixin tsjatsían ti ka̱ni̱a̱na la sátsjia ―ichro.
Ndá kjuanchankí sin:
―¿Xá nkexro ti kꞌue̱to̱an kixin tsjatsían ti ka̱ni̱a̱a la ko sátsjia?
Ndá ti nkexro tsíkito̱he jína la noehña tsochronka nkexro tíha kixin chꞌin Jesús la kꞌuaxrjekjaxín chꞌan ntiha kixin siín nchónhña chojni.
A̱ndá chrꞌéxi̱n chꞌin Jesús xéta ti nkexro a nkaxehen ni̱nko,
la ndáche:
―Tsjehé,
ijie la ó jína itjen,
í tjásinhña ijie̱ ínaá.
Kixin ti na̱xa̱ tsjásian ijie̱,
la a̱ntsí taó tso̱han.
Ndá sákjuí ti nkexro a,
la chenka ti sin judío kixin chꞌin Jesús mé ti nkexro kjuínchekito̱he jína ti jehe chꞌan.